KIRJALLINEN KYSYMYS E-2035/00

esittäjä(t): Camilo Nogueira Román (Verts/ALE) komissiolle

(21. kesäkuuta 2000)

Aihe: Kansainväliset lentoliikenneyhteydet Galiciasta

Galician alueella, jonka asukasluku on lähes 3 miljoonaa, on lentokenttä Santiago de Compostelassa, Vigossa ja La Coruñassa, mutta vain yksi ainoa kansainvälinen lentoyhteys eli yhteys Lontooseen. Kun Galician alueen asukkaat haluavat lentää muualle ulkomaille, heidän on näin ollen tehtävä matka Madridin, Barcelonan tai Bilbaon kautta. Kansainvälistä yhteyttä Lontoon kautta vaikeuttaa se, että lentoja on vain yksi päivässä. Lento Santiago de Compostelasta Brysseliin kestää välilaskuineen viisi tuntia ja lento Strasbourgiin kaksine välilaskuineen seitsemän tuntia. Vastauksessaan aikaisempaan kysymykseen (E-0110/00)(1) lentoyhteyksien hajauttamisesta komissio selitti, että jäsenvaltiot määräävät niiden alueella kansainvälisillä lennoillaan välilaskun tekevät ulkomaiset yhtiöt käyttämään keskeisiä lentokenttiä, mikä ylikuormittaa näitä kenttiä ja vaikeuttaa hajauttamista. Tällä päätöksellä halutaan ilmeisesti suojella yksittäisten jäsenvaltioiden kansallisten lentoyhtiöiden etuja, mikä kuitenkin vahingoittaa kansalaisten taloudellisia ja sosiaalisia etuja, ja tällöin myös komission esittämä hanke yhtenäisestä eurooppalaisesta ilmatilasta jätetään huomiotta.

Millaisia taloudellisia, oikeudellisia ja teknisiä ongelmia on ratkaistava, jotta Galicia saisi suoria lentoyhteyksiä tärkeimpiin Euroopan kaupunkeihin tai vaihtoehtoisesti tarvittavia liityntälentoja Lontooseen, jonka kautta on yhteydet kaikkialle maailmaan, tai Brysseliin, jolloin ei enää tarvitsisi käyttää Madridin, Barcelonan tai Bilbaon lentokenttiä, joiden kansainväliset lentoyhteydet erityisesti Euroopan kaupunkeihin, kuten Strasbourgiin, ovat huonommat? Sisältyykö Euroopan ilmatilaa koskevaan hankkeeseen tällaisia tavoitteita, jotka koskevat varmasti monia Euroopan kaupunkeja ja alueita?

(1) EYVL C 330 E, 21.11.2000, s. 85.

Loyola de Palacion komission puolesta antama vastaus

(24. heinäkuuta 2000)

Lentoliikenteen kolmannen toimenpidekokonaisuuden muodostavat ja yhteisön siviili-ilmailun vapauttavat kolme asetusta (lentoliikenteen kuljetus- ja rahtimaksuista 23. heinäkuuta 1992 annettu neuvoston asetus (ETY) N:o 2409/92, yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annettu neuvoston asetus (ETY) N:o 2408/92 ja yhteisön lentoliikenteen harjoittajien toimiluvista 23. heinäkuuta 1992 annettu neuvoston asetus (ETY) N:o 2407/92(1)) tulivat voimaan 1. tammikuuta 1993. Tämän jälkeen yhteisön lentoliikenteen harjoittajat ovat voineet täysin vapaasti tarjota valitsemiaan palveluja sellaisten yhteisön lentoasemien välillä, joilla saa harjoittaa kaupallista lentoliikennettä. Näin ollen ei enää ole olemassa ainuttakaan oikeudellista tai teknistä estettä parlamentin jäsenen kysymyksessään mainitsemille Galician lentoliikenneyhteyksille. On syytä mainita, että lentoliikenteen vapauttamista koskeva politiikka on vaikuttanut yleisesti yhteisön sisäisten reittien lukumäärän lisääntymiseen.

On selvää, että vapautetuilla markkinoilla lentoyhtiöiden on tehtävä reittivalintansa taloudellisen kannattavuuden perusteella. Jäsenvaltioilla on kuitenkin mahdollisuus asettaa tietyille reiteille julkisen palvelun velvoitteita.

Yhtenäistä eurooppalaista ilmatilaa koskevan hankkeen tarkoituksena on puolestaan yhdenmukaistaa jäsenvaltioiden lentoliikenteen valvontajärjestelmät, jotta erityisesti valvontavalmiudet paranisivat ja lentoasemilla nykyään tapahtuvat lentojen viivästymiset samanaikaisesti vähenisivät.

(1) EYVL L 240, 24.8.1992.